

RELACION

PËR PROPOZIMIN E PROJEKTVENDIMIT

“PËR 
PËRCAKTIMIN E MASAVE, LISTËS SË PRODUKTEVE PLASTIKE NJËPËRDORIMËSHE TË CILAT NDALOHET TË PËRDOREN, TË HIDHEN NË TREG, TË PRODHOHEN OSE TË IMPORTOHEN, INSTITUCIONET SHTETËRORE PËRGJEGJËSE DHE MIRATIMIN E KRITEREVE DHE MASAVE TË NEVOJSHME PËR PARANDALIMIN DHE ZVOGËLIMIN E NDIKIMIT NË MJEDIS TË DISA LLOJEVE TË PRODUKTEVE PLASTIKE NJËPËRDORIMËSHE”.

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Projektvendimi “Për përcaktimin e masave, listën e produkteve plastike njëpërdorimëshe, institucionet shtetërore përgjegjëse dhe miratimin e kritereve dhe masave të nevojshme për parandalimin dhe zvogëlimin e ndikimit në mjedis të disa llojeve të produkteve plastike njëpërdorimëshe” hartohet në kuadër të nevojës për forcimin e mëtejshëm të kuadrit ligjor dhe rregullator në fushën e mbrojtjes së mjedisit, duke adresuar në mënyrë të drejtpërdrejtë problematikën në rritje të ndotjes nga produktet plastike njëpërdorimëshe. Ky projektakt synon të ndërtojë një qasje të integruar dhe të qëndrueshme, nëpërmjet përcaktimit të masave konkrete rregullatore, ekonomike dhe ndërgjegjësuese, ku do të synoj reduktimin e ndikimit negativ të këtyre produkteve në mjedis, veçanërisht në mjedisin ujor, si dhe në shëndetin e njeriut.

Qëllimi themelor i projektvendimit është përafrimi i plotë i legjislacionit vendas me acquis të Bashkimit Evropian, konkretisht me Direktivën (BE) 2019/904 të Parlamentit Evropian dhe të Këshillit, datë 5 qershor 2019, “Mbi reduktimin e ndikimit të produkteve të caktuara plastike në mjedis”. Në këtë kuadër, projektvendimi nuk kufizohet vetëm në një harmonizim formal të dispozitave, por synon një përputhshmëri të plotë substanciale, duke reflektuar parimet, kërkesat dhe standardet e përcaktuara në këtë direktivë.

Projekt-aktit lidhet ngushtë me zbatimin efektiv të dispozitave të Ligjit nr. 57/2025 “Për menaxhimin e integruar të mbetjeve” dhe Ligjit nr. 74/2025 “Për përgjegjësitë e zgjeruara të prodhuesve”, duke krijuar një kuadër të plotë për parandalimin e gjenerimit të mbetjeve plastike dhe përmirësimin e menaxhimit të tyre përgjatë gjithë ciklit jetësor të produkteve.
Në funksion të këtij qëllimi, projektvendimi synon të vendosë masa konkrete për kufizimin, ndalimin apo reduktimin e produkteve plastike të identifikuara si më problematike për mjedisin, si dhe të nxisë përdorimin e alternativave të qëndrueshme dhe miqësore me mjedisin. Njëkohësisht, ai parashikon forcimin e përgjegjësisë së prodhuesve dhe subjekteve të tjera të përfshira në ciklin e jetës së produkteve plastike, duke promovuar parimin e përgjegjësisë së zgjeruar të prodhuesit.
Një objektiv i rëndësishëm i projektaktit është edhe rritja e ndërgjegjësimit publik dhe institucional mbi ndikimet negative që kanë produktet plastike në mjedis dhe shëndetin e njeriut, si dhe nxitja e ndryshimit të sjelljes së konsumatorëve drejt praktikave më të qëndrueshme. Në këtë drejtim, projektvendimi synon të krijojë mekanizma të qartë informimi, edukimi dhe sensibilizimi.
Gjithashtu, projektvendimi ka për objektiv përmirësimin e sistemit të monitorimit dhe raportimit, në mënyrë që të sigurohet ndjekja efektive e zbatimit të masave të parashikuara dhe vlerësimi i ndikimit të tyre në praktikë. Përcaktimi i roleve dhe përgjegjësive të institucioneve përkatëse, si dhe forcimi i koordinimit ndërinstitucional, përbëjnë elementë thelbësorë për garantimin e një zbatimi të suksesshëm të këtij akti.
Në këtë kuadër, shtojcat bashkëlidhur projektvendimit luajnë një rol të veçantë, pasi ato përmbajnë listat e produkteve të përfshira, kriteret teknike, si dhe format dhe procedurat që do të ndiqen për zbatimin e dispozitave përkatëse, duke siguruar një nivel të lartë qartësie dhe zbatueshmërie në praktikë.
Në përfundim, projektvendimi synon të kontribuojë në mbrojtjen e mjedisit, reduktimin e ndotjes nga plastika dhe afrimin e standardeve kombëtare me ato evropiane, duke përmbushur njëkohësisht detyrimet që rrjedhin nga procesi i integrimit evropian dhe duke krijuar bazat për një zhvillim më të qëndrueshëm.
Në mënyrë më specifike, projektvendimi synon të arrijë këto objektiva:
Së pari, reduktimin e konsumit të produkteve plastike njëpërdorimëshe përmes vendosjes së objektivave të matshëme dhe afateve kohore konkrete, duke synuar një ulje të qëndrueshme deri në vitin 2030 krahasuar me nivelin e vitit 2026. Ky reduktim do të realizohet përmes kombinimit të instrumenteve ekonomike, kufizimeve në tregtim dhe promovimit të alternativave të ripërdorshme.
Së dyti, parandalimin e vendosjes në treg të produkteve plastike më problematike, si ato të listuara në pjesën përkatëse të aneksit, përfshirë edhe plastikën oxo-degraduese, e cila kontribuon në ndotjen me mikroplastikë. Kjo masë synon të nxisë zëvendësimin e tyre me produkte më të qëndrueshme dhe miqësore me mjedisin.
Së treti, forcimin e përgjegjësisë së prodhuesve dhe importuesve përmes zbatimit të skemave të përgjegjësisë së zgjeruar të prodhuesit (EPR), duke i detyruar ata të mbulojnë kostot e menaxhimit të mbetjeve, përfshirë grumbullimin, transportin, trajtimin dhe pastrimin e mjedisit nga mbetjet e krijuara nga produktet e tyre.
Së katërti, përmirësimin e informimit dhe ndërgjegjësimit të konsumatorëve përmes vendosjes së kërkesave të detyrueshme për markimin e produkteve, si dhe zhvillimit të fushatave informuese mbi ndikimet negative të plastikës dhe mënyrat e duhura të menaxhimit të mbetjeve.
Së pesti, rritjen e niveleve të riciklimit dhe përdorimit të materialeve të ricikluara, veçanërisht në sektorin e ambalazheve të pijeve, duke kontribuar në kalimin drejt një ekonomie qarkulluese dhe në përdorimin më efikas të burimeve natyrore.
Së gjashti, projektvendimi synon të përmirësojë sistemin e monitorimit dhe raportimit për produktet plastike njëpërdorimëshe, duke siguruar të dhëna të sakta dhe të besueshme për hartimin e politikave të ardhshme dhe për vlerësimin e progresit të arritur.
Në tërësi, ky projekt-akt synon të krijojë një balancë ndërmjet mbrojtjes së mjedisit, funksionimit të tregut dhe interesave të konsumatorëve, duke kontribuar në zhvillimin e qëndrueshëm dhe përmbushjen e angazhimeve kombëtare dhe ndërkombëtare në fushën e mjedisit.

II. VLERËSIMI I PROJEKTAKTIT NË RAPORT ME PROGRAMIN POLITIK TË KESHILLIT TË MINISTRAVE, ME PROGRAMIN ANALITIK TE AKTEVE DHE DOKUMENTE TË TJERA POLITIKE

Miratimi i këtij projektvendimi është parashikuar në Programin e Përgjithshëm Analitik të Projektakteve të Ministrisë së Mjedisit për vitin 2026, dhe është në përputhje me Programin Politik të Këshillit të Ministrave.

III.   ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Projektvendimi “Për përcaktimin e masave, listën e produkteve plastike njëpërdorimëshe, institucionet shtetërore përgjegjëse dhe miratimin e kritereve dhe masave të nevojshme për parandalimin dhe zvogëlimin e ndikimit në mjedis të disa llojeve të produkteve plastike njëpërdorimëshe”, paraqet një ndërhyrje të domosdoshme në kushtet e rritjes së ndjeshme të ndotjes nga plastika njëpërdorimëshe në Shqipëri, veçanërisht në mjediset ujore dhe urbane. Argumentimi i tij mbështetet në nevojën për të adresuar boshllëqet ekzistuese në kuadrin rregullator dhe për të garantuar një qasje më të integruar dhe parandaluese ndaj menaxhimit të mbetjeve plastike.
Një nga përparësitë kryesore të projektvendimit qëndron në përafrimin e plotë me Direktivën (BE) 2019/904, duke siguruar kështu harmonizimin e legjislacionit vendas me standardet e Bashkimit Evropian. Ky përafrim kontribuon drejtpërdrejt në avancimin e procesit të integrimit, ndërkohë që krijon një bazë të qëndrueshme për zhvillimin e politikave mjedisore afatgjata. Për më tepër, projektvendimi sjell qartësi më të madhe ligjore, duke përcaktuar në mënyrë të detajuar kategoritë e produkteve plastike që ndalohen, kufizohen apo i nënshtrohen masave të veçanta, si dhe detyrimet përkatëse për subjektet e përfshira.
Projektvendimi mundëson krijimin e një kuadri të qartë dhe të detajuar rregullator për menaxhimin e produkteve plastike njëpërdorimëshe. Përmes përcaktimit të masave konkrete si ndalimi i disa produkteve, vendosja e kërkesave për markim dhe futja e instrumenteve ekonomike, sigurohet një qasje e strukturuar dhe efektive për reduktimin e ndotjes. Projekt-akti forcon parimin “ndotësi paguan” duke vendosur detyrime të qarta për prodhuesit dhe importuesit nëpërmjet skemave të përgjegjësisë së zgjeruar të prodhuesit. Kjo pritet të ndikojë drejtpërdrejt në përmirësimin e menaxhimit të mbetjeve dhe në uljen e barrës financiare për autoritetet publike.
Një tjetër përparësi është nxitja e inovacionit dhe kalimit drejt alternativave të qëndrueshme. Duke kufizuar produktet plastike problematike dhe duke promovuar produkte të ripërdorshme apo të biodegradueshme, projektvendimi krijon kushte për zhvillimin e një ekonomie qarkulluese dhe për rritjen e konkurrueshmërisë së tregut.
Po ashtu, përmirësimi i informimit të konsumatorëve përmes kërkesave të detyrueshme për markim dhe fushatave ndërgjegjësuese ndihmon në ndryshimin e sjelljes së tyre drejt praktikave më të përgjegjshme mjedisore.
Problematikat që adreson projekt-akti, ka të bëjë me disa problematika thelbësore që karakterizojnë situatën aktuale në Shqipëri. 
Së pari, niveli i lartë i përdorimit të produkteve plastike njëpërdorimëshe dhe mungesa e alternativave të përhapura ka çuar në rritjen e ndjeshme të mbetjeve plastike në mjedis.
Së dyti, menaxhimi i pamjaftueshëm i mbetjeve, përfshirë mungesën e sistemeve efikase të grumbullimit dhe riciklimit, ka kontribuar në përhapjen e ndotjes, veçanërisht në zonat bregdetare dhe ujore.
Së treti, mungesa e përgjegjësisë së drejtpërdrejtë të prodhuesve për ciklin e plotë jetësor të produkteve ka krijuar një barrë të konsiderueshme për pushtetin vendor dhe buxhetin publik.
Gjithashtu, niveli i ulët i ndërgjegjësimit të publikut për ndikimet negative të plastikës dhe për praktikat e duhura të menaxhimit të mbetjeve përbën një sfidë të rëndësishme që ky projekt-akt synon ta adresojë.
Efektet e pritshme të këtij projektvendimi parashikohen të jenë një ndikim i ndjeshëm pozitiv në reduktimin e ndotjes mjedisore, veçanërisht në uljen e sasisë së mbetjeve plastike që përfundojnë në mjedis, në tokë dhe në ujëra. Ai gjithashtu pritet të ndikojë në përmirësimin e cilësisë së jetës dhe mbrojtjen e shëndetit publik, duke reduktuar ekspozimin ndaj materialeve të dëmshme.
Zbatimi i këtij projektvendimi pritet të sjellë një sërë efektesh pozitive në plan afatshkurtër dhe afatgjatë. Në plan mjedisor, pritet reduktimi i ndjeshëm i ndotjes nga plastika, veçanërisht në mjedisin detar dhe ujërat e brendshme, si dhe ulja e sasisë së mbetjeve të hedhura në mënyrë të pakontrolluar.
Në plan ekonomik, projekt-akti pritet të stimulojë zhvillimin e sektorëve të rinj që lidhen me riciklimin dhe prodhimin e alternativave të qëndrueshme, duke krijuar mundësi të reja punësimi dhe investimi. Ndërkohë, në afat të gjatë, pritet ulja e kostove për menaxhimin e mbetjeve për autoritetet publike.
Në plan social, rritja e ndërgjegjësimit dhe ndryshimi i sjelljes së konsumatorëve do të kontribuojë në përmirësimin e cilësisë së jetës dhe mbrojtjen e shëndetit publik.
Në plan institucional, projektvendimi forcon kapacitetet monitoruese dhe raportuese të institucioneve përgjegjëse, duke mundësuar një vlerësim më të saktë të progresit dhe një hartim më efektiv të politikave në të ardhmen.
Në përfundim, projekt-akti paraqet një instrument të rëndësishëm për adresimin e një problematike komplekse mjedisore, duke ofruar një qasje të balancuar ndërmjet masave rregullatore, ekonomike dhe edukative, me qëllim arritjen e zhvillimit të qëndrueshëm.

IV. VLERËSIMI I LIGJSHMERISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Ky projektvendim është hartuar në mbështetje të pikave 1 dhe 2, të nenit 50, të Ligjit nr. 57/2025 “Për menaxhimin e integruar të mbetjeve''.

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)

Ky projektvendim ka për qëllim përafrimin e legjislacionit me Acquis Communautaire me Direktivën (BE) 2019/904 e Parlamentit Evropian dhe e Këshillit e 5 Qershorit 2019 'Mbi reduktimin e ndikimit të produkteve të caktuara plastike në mjedis', numri i identifikimit celex: 32019l0904, fletorja zyrtare e bashkimit evropian, seria l, nr. 155, datë 12.6.2019."
.

VI. PËRMBLEDHJE SHPJEGUESE E PËRMBAJTJES SË PROJEKTAKTIT.

Neni 1 përcakton objektin dhe fushën e zbatimit, duke përfshirë produktet plastike njëpërdorimëshe të listuara në Shtojcën I, produktet prej plastike oxo-degradueshme dhe pajisjet e peshkimit që përmbajnë plastikë, duke siguruar një qasje të gjerë ndaj burimeve të ndotjes plastike.
Përcakton shtrirjen e saktë të efekteve juridike dhe autoritetin rregullator të këtij projektvendimi mbi të gjitha produktet plastike njëpërdorimshe të listuara në Shtojcën I, mbi produktet e bëra nga plastika oxo-degradueshme, si dhe mbi të gjitha pajisjet dhe mjetet e peshkimit që përmbajnë komponentë plastikë në përbërjen e tyre strukturore. Nga këndvështrimi mjedisor, ky nen garanton një qasje gjithëpërfshirëse dhe multidimensionale ndaj burimeve kryesore të ndotjes plastike, duke vendosur nën kontroll administrativ si mbetjet me origjinë nga konsumi urban, ashtu edhe ato me origjinë nga aktiviteti industrial detar. Ky përcaktim identifikon dhe kategorizon në mënyrë të prerë të gjithë operatorët ekonomikë, prodhuesit, distributorët dhe importuesit që preken nga kufizimet e tregut, duke u krijuar bizneseve qartësi mbi fushën e tyre të përgjegjësisë financiare. Transpozimi i saktë i Nenit 2 të Direktivës SUP siguron që asnjë kategori produkti e konsideruar kritike apo me rrezikshmëri të lartë ndotjeje nga Bashkimi Evropian të mos mbetet jashtë fushës së kontrollit dhe monitorimit të rreptë të legjislacionit shqiptar.

Neni 2 përcakton objektivat dhe masat kryesore të projektvendimit, i cili synon të reduktojë ndikimin negativ të produkteve plastike njëpërdorimëshe në mjedis dhe në shëndetin e njeriut. Ai vendos bazat për kalimin drejt një ekonomie qarkulluese, duke promovuar përdorimin e alternativave të qëndrueshme dhe inovative. Gjithashtu, parashikon masa për reduktimin e konsumit, instrumente ekonomike për kufizimin e përdorimit të plastikës njëpërdorimëshe, si dhe detyrime për prodhuesit dhe importuesit, përfshirë kërkesat për raportim dhe transparencë.
Ky nen transpozon në mënyrë të plotë dhe të drejtpërdrejtë objektivin parësor të Direktivës (BE) 2019/904 (SUPD), duke synuar parandalimin, monitorimin dhe reduktimin e ndikimit mjedisor negativ të produkteve plastike njëpërdorimshe, me fokus të veçantë mbrojtjen e ekosistemeve ujore dhe minimizimin e rreziqeve potenciale për shëndetin e njeriut. Mbi këtë bazë, vendoset korniza ligjore dhe rregullatore kombëtare e nevojshme për të nxitur tranzicionin e qëndrueshëm drejt një ekonomie qarkulluese të mirëfilltë, duke stimuluar inovacionin teknologjik, materialet alternative dhe modelet e reja të biznesit. Ky nen synon parandalimin e ndotjes plastike drejtpërdrejt në burim sipas parimeve të hierarkisë evropiane të mbetjeve, gjë që redukton në mënyrë drastike volumin e polimerëve që me kalimin e kohës fragmentohen në mjedis dhe kthehen në mikroplastikë sekondare të paizolueshme. Në të njëjtën kohë, ai nxit tregun vendas dhe industrinë e paketimit drejt investimeve në kërkim-zhvillim për materiale të reja celuloze, duke hapur një sektor të ri ekonomik të fokusuar te prodhimi i alternativave të qëndrueshme me vlerë të shtuar. Përafrimi i këtij neni përbën shtyllën kryesore për përmbushjen e detyrimeve kombëtare që rrjedhin nga Kapitulli 27 (Mjedisi) për anëtarësimin e Shqipërisë në Bashkimin Evropian, duke unifikuar qëllimin strategjik të ligjit vendas me politikat e Marrëveshjes së Gjelbër Evropiane

Neni 3 jep përkufizimet kryesore të përdorura në vendim, duke harmonizuar terminologjinë me legjislacionin në fuqi dhe duke siguruar një interpretim të qartë të termave si plastikë, prodhues, hedhje në treg, plastikë biodegradueshme 
Ky nen ofron përkufizime të sakta juridike dhe shkencore për terma kritikë si "plastikë", "polimer", "prodhues", "hedhje në treg", "pajisje peshkimi" dhe "plastikë biodegradueshme". Përkufizimi i rreptë shkencor i polimerëve strukturorë të modifikuar kimikisht shërben si mekanizëm mbrojtës ndaj mashtrimeve mjedisore (greenwashing), duke ndaluar zëvendësimin e plastikës konvencionale me materiale hibride që pretendojnë se janë "ekologjike", burim i mikroplastikës së qëndrueshme gjatë degradimit. Ky përcaktim i saktë siguron një kuadër të qartë interpretues për tregtinë, parandalon krijimin e barrierave teknike të paarsyeshme në pikat doganore dhe mbron konkurrencën e ndershme midis importuesve të huaj dhe industrisë prodhuese vendase. Harmonizimi terminologjik me Nenin 3 të Direktivës së BE-së është një kriter i detyrueshëm juridik për të shmangur zbrazëtitë ligjore, paqartësitë në zbatim ose interpretimet subjektive nga ana e gjykatave apo e trupave inspektuese mjedisore gjatë kontrolleve në terren. 

Neni 4 përcakton kriteret për klasifikimin e një produkti si plastikë njëpërdorimëshe, duke marrë në konsideratë përbërjen, përdorimin dhe mënyrën e konsumit, si dhe potencialin për t’u kthyer në mbetje pas përdorimit të parë.

Neni 4, pika 4, ofron udhëzime shtesë për klasifikimin e produkteve dhe ambalazheve si produkte plastike njëpërdorimëshe, duke marrë në konsideratë ndikimin e tyre në mjedis, veçanërisht për produktet me paketim individual.
Ofron udhëzime teknike plotësuese dhe kritere specifike vlerësimi për produktet që paraqiten me paketim individual ose në porcione të ndara, duke vlerësuar me saktësi ndikimin e tyre mjedisor. Ky vlerësim shënjestron ambalazhet me përmasa të vogla që humbasin më lehtësisht në natyrë dhe kthehen më shpejt në mikroplastikë sekondare për shkak të sipërfaqes së tyre të hollë që ekspozohet ndaj agjentëve atmosferikë. Udhëzimi përcakton qartë rregullat e taksimit mjedisor dhe detyrimet e skemave EPR për ambalazhet e vogla, duke shmangur evazionin apo keq llogaritjen e tarifave mjedisore nga ana e bizneseve. Ky nen përafrohet me Udhëzimet Teknike të Komisionit Evropian (2021/C 216/01), duke garantuar që klasifikimi i ambalazheve në pikat doganore shqiptare të ndjekë të njëjtën linjë me doganat dhe sistemet e kontrollit të BE-së.

Neni 5 vendos ndalime të drejtpërdrejta për importin dhe tregtimin e disa produkteve plastike njëpërdorimëshe dhe të plastikës oxo-degradueshme, sipas listës së përcaktuar në Shtojcën I (Pjesa B), duke synuar eliminimin e produkteve më ndotëse.
Prezanton kufizime dhe ndalime absolute administrative për importin, prodhimin, tregtimin dhe shpërndarjen e të gjitha produkteve plastike njëpërdorimshe të specifikuara në Pjesën B të Shtojcës I, si dhe për çdo lloj produkti të bërë nga plastika oxo-degradueshme, duke i eliminuar ato plotësisht nga qarkullimi tregtar. Ky nen heq nga natyra artikujt me rrezikshmëri dhe shpejtësi të lartë fragmentimi (si pipat, pjatat, takëmet plastike dhe shkopinjtë e pambukut), duke reduktuar në mënyrë të menjëhershme rreziqet fizike të mbytjes apo lëndimit të faunës së egër dhe shpendëve detarë. Megjithëse shkakton kosto tranzicioni afatshkurtra për bizneset që zotërojnë stoke të këtyre produkteve dhe kërkon rikonfigurim të shpejtë të kanaleve të furnizimit, ai krijon një treg të ri të garantuar për prodhuesit vendas të alternativave të ripërdorshme ose prej kartoni. Ky nen përafrohet në mënyrë absolute me Nenin 5 të Direktivës së BE-së, ku ndalimi i prerë i plastikës oxo-degradueshme adreson drejtpërdrejt edhe kërkesat e rregullores REACH të BE-së për ndalimin e qëllimshëm të materialeve që degradojnë në formë mikrogrimcash të rrezikshme për mjedisin.

Neni 6 përcakton kërkesat teknike për produktet plastike, duke përfshirë detyrimin që kapakët dhe tapët të qëndrojnë të lidhur me enët gjatë përdorimit dhe kërkesat për përmbajtje minimale të materialit të ricikluar në shishet e pijeve.
Ky nen vendos standarde të rrepta të projektimit ekologjik (eco-design) për ambalazhet dhe enët e pijeve, duke përcaktuar kritere teknike të detyrueshme që lidhen me strukturën e produktit dhe përbërjen e tij materiale.
Tapë dhe kapakë të lidhur: Enët e pijeve me kapacitet deri në 3 litra, të cilat kanë tapa apo kapakë të bërë nga plastika, mund të hidhen në treg vetëm nëse këta komponentë janë të projektuar teknikisht për të qëndruar të lidhur me trupin e enës gjatë gjithë fazës së përdorimit të parashikuar të produktit. Duke qenë se tapat e izoluara plastike renditen ndër mbetjet më të përhapura në plazhet e rajonit, lidhja e tyre strukturore garanton që ato të mblidhen bashkë me shishen, duke ndaluar fërkimin e tyre në natyrë që prodhon mikroplastikë primare dhe çlirim të aditivëve kimikë. Ky ndryshim dizajni imponon kosto financiare të konsiderueshme dhe kërkon investime kapitale afatmesme nga industria e pijeve për modifikimin teknik të linjave të prodhimit, por transpozon saktësisht Nenin 6 pika1 të Direktivës SUP, duke unifikuar standardet teknike vendase me ato të tregut të përbashkët evropian.
Kërkesa për përmbajtje të ricikluar: Përcakton rregullin e prerë që shishet e pijeve të prodhuara nga polietilen tereftalat (PET), të cilat hidhen në treg pas datës 1 janar 2030, duhet të përmbajnë në përbërjen e tyre të paktën 30% plastikë të ricikluar (rPET), e llogaritur si mesatare për të gjitha shishet e hedhura në treg nga i njëjti operator. Kjo kërkesë mbyll ciklin e materialit në ekonomi, duke reduktuar nevojën për nxjerrjen e lëndëve djegëse fosile (naftës bruto) dhe kursen deri në 75% të energjisë gjatë procesit të prodhimit, duke parandaluar njëkohësisht që shishet e përdorura të kthehen në mbetje degraduese. Ky detyrim do të rrisë kostot operative të blerjes së lëndës së parë për prodhuesit dhe importuesit, pasi polimerët e ricikluar me cilësi ushqimore (food-grade) kanë aktualisht një çmim më të lartë në tregjet ndërkombëtare, por përafrohet plotësisht me objektivat afatgjatë dhe të matshëm të Nenit 6 pika 2 të Direktivës SUP.

Neni 7 rregullon detyrimet për etiketimin e produkteve plastike njëpërdorimëshe, duke detyruar që katër kategori specifike produktesh (pecetat higjienike, pecetat e lagura, produktet e duhanit me filtra dhe gotat e pijeve) të mbajnë në ambalazhin e tyre një shënjim grafik të dukshëm, qartësisht të lexueshëm dhe të pashlyeshëm që informon konsumatorin për praninë e plastikës dhe metodat e duhura të asgjësimit. Ky shënjim shërben si mjet i fuqishëm informimi dhe ndërgjegjësimi mjedisor, duke parandaluar që këto produkte të hidhen në rrjetet e tualeteve apo në natyrë, ku filtrat e duhanit (prej acetat celuloze) dhe pecetat e lagura bëhen burime masive të çlirimit të mikroplastikës tekstile në rrjetet e ujërave urbane. Nga ana tjetër, ky detyrim ngarkon prodhuesit dhe importuesit me kosto për ridizajnimin e ambalazheve ekzistuese, të cilat duhet të përshtaten me specifikimet e rrepta të dimensioneve, ngjyrave dhe fonteve (si Helvetica Bold, rezolucion 300 dpi dhe kode CMYK fikse) duke filluar nga data 1 janar 2028. Ky nen transpozon Nenin 7 të Direktivës SUP dhe Rregulloren Implementuese të Komisionit Evropian (BE) 2020/2151, duke garantuar që simbolet e paralajmërimit në ambalazhet shqiptare të jenë plotësisht të identifikuara me ato që përdoren në të gjithë hapësirën e BE-së.

Neni 8 përcakton masat për prodhimin e produkteve plastike njëpërdorimëshe. Prodhuesit përshtatin proceset e prodhimit me kërkesat e standardeve të harmonizuara të Bashkimit Evropian. Enët e pijeve me kapacitet deri në 3 litra, me tapa dhe kapakë plastikë, lejohen të prodhohen ose të importohen vetëm nëse tapat dhe kapakët mbeten të lidhura me enën gjatë përdorimit, me përjashtim të enëve prej qelqi ose metali dhe atyre për ushqime për qëllime të veçanta mjekësore. Neni përcakton gjithashtu detyrimet për përmbajtjen minimale të plastikës së ricikluar në shishet e pijeve prej PET. Këto kërkesa transpozojnë nenet 6(1) dhe 6(5) të Direktivës SUP dhe kërkojnë investime nga industria e pijeve për përshtatjen e linjave të prodhimit, pa krijuar kosto për buxhetin e shtetit.

Neni 9 përcakton masat për kontrollin e importit. Autoritetet doganore lejojnë zhdoganimin e enëve të pijeve vetëm kur importuesi paraqet certifikatë konformiteti ose deklaratë përputhshmërie për tapat e lidhura dhe për përmbajtjen minimale të plastikës së ricikluar, si dhe nuk lejojnë zhdoganimin e produkteve që i nënshtrohen etiketimit pa shënjimin e harmonizuar sipas Shtojcës II. Ngarkesat jo konforme bllokohen dhe kthehen në vendin e origjinës me shpenzimet e importuesit. Kjo masë siguron trajtim të barabartë ndërmjet prodhuesve vendas dhe importuesve dhe nuk krijon kosto për buxhetin e shtetit, pasi zbatohet brenda procedurave ekzistuese doganore.

Neni 10 parashikon masa për ndërgjegjësimin e konsumatorëve, duke detyruar prodhuesit të informojnë për ndikimet mjedisore të produkteve plastike dhe për alternativat e qëndrueshme, me synim ndryshimin e sjelljes së konsumatorëve.
Detyron prodhuesit dhe importuesit të zbatojnë, organizojnë dhe financojnë fushata aktive informimi dhe ndërgjegjësimi për konsumatorët, duke ofruar informacion mbi alternativat e ripërdorshme, sistemet e kthimit dhe ndikimin negativ mjedisor të keqmenaxhimit. Kjo masë nxit ndryshimin e sjelljes së konsumatorit drejt ndarjes së mbetjeve në burim, gjë që rrit pastërtinë e materialit për riciklim dhe minimizon shpërndarjen e mikrogrimcave në mjediset urbane. Të gjitha kostot e komunikimit publik, fushatave mediatike dhe marketingut të detyrueshëm mjedisor bien tërësisht mbi prodhuesit, pa specifikuar paraprakisht një tavan apo buxhet minimal, gjë që kërkon planifikim të ri financiar nga bizneset. Ky nen përafrohet plotësisht me Nenin 10 të Direktivës SUP, duke e kthyer edukimin mjedisor të popullatës nga një iniciativë vullnetare në një detyrim ligjor të institucionalizuar dhe të rregulluar për të gjithë industrinë.

Neni 11 trajton reduktimin e konsumit të produkteve plastike njëpërdorimëshe, duke vendosur objektiva të matshëm deri në vitin 2030 dhe duke kërkuar masa konkrete si promovimi i alternativave të ripërdorshme, përdorimi i instrumenteve ekonomike dhe vendosja e objektivave kombëtarë. Ai gjithashtu parashikon monitorim të vazhdueshëm dhe rishikim të masave në bazë të ndikimit mjedisor.

Neni 12 fokusohet në grumbullimin e diferencuar të mbetjeve, duke kërkuar krijimin e skemave që mundësojnë ndarjen dhe riciklimin e produkteve plastike njëpërdorimëshe, me qëllim arritjen e objektivave të riciklimit.
Kërkon krijimin e skemave specifike dhe infrastrukturës moderne që mundëson ndarjen në burim me qëllim arritjen e objektivit të grumbullimit të diferencuar prej 90% në peshë për shishet e pijeve njëpërdorimshe deri në vitin 2035 përmes sistemit DRS. Kjo rregullore mjedisore maksimalizon në mënyrë drastike shkallën e riciklimit kombëtar dhe heq lëndën plastike nga rrugët dhe natyra, duke tharë burimin kryesor të formimit të mikroplastikës afatgjatë në Shqipëri. Nga ana tjetër, ngritja e këtij sistemi kërkon investime kapitale jashtëzakonisht të mëdha fillestare në infrastrukturë (makineri të automatizuara kthimi RVM, sisteme të avancuara IT, qendra numërimi dhe logjistikë e përmbysur), si dhe kosto operative të larta të vazhdueshme. Ky nen përafrohet në mënyrë kronologjike dhe sasiore me objektivat e grumbullimit të Nenit 9 të Direktivës SUP, duke detyruar Shqipërinë të kalojë nga menaxhimi pasiv i mbetjeve në një sistem të automatizuar të standardeve më të larta evropiane.

Neni 13 trajton përgjegjësinë e zgjeruar të prodhuesit, duke detyruar prodhuesit të organizojnë dhe financojnë sistemet për menaxhimin e mbetjeve që rrjedhin nga produktet e tyre. Kjo përfshin mbulimin e kostove për grumbullimin, transportin, trajtimin, pastrimin e mbetjeve dhe ndërgjegjësimin publik, në përputhje me parimin “ndotësi paguan”. Parashikohen edhe detyrime specifike për pajisjet e peshkimit.
Ky nen prezanton dhe rregullon sistemin e Përgjegjësisë së Zgjeruar të Prodhuesit (EPR), duke i detyruar ligjërisht prodhuesit dhe importuesit të organizojnë, menaxhojnë dhe financojnë të gjitha skemat e trajtimit të mbetjeve që rrjedhin nga produktet e tyre, duke aplikuar parimin e eko-modulimit të tarifave. Ky konsiderohet ndryshimi strukturor dhe institucional më i rëndësishëm i këtij projektvendimi.
Kostot e grumbullimit dhe trajtimit të mbetjeve: Prodhuesit e produkteve të listuara në Pjesën E të Shtojcës I janë të detyruar të mbulojnë drejtpërdrejt kostot e grumbullimit në sistemet publike, duke përfshirë infrastrukturën kosto-efektive, transportin, trajtimin dhe funksionimin e koshave specifikë në zona me densitet të lartë mbetjesh. Grumbullimi i diferencuar dhe i izoluar i këtyre mbetjeve parandalon dërgimin e tyre në landfille të hapura apo djegien e pakontrolluar, duke reduktuar emetimet e gazrave serrë dhe duke parandaluar degradimin e plastikës në mikroplastikë sekondare që infekton tokën bujqësore. Ky sistem transferon tërësisht barrën e madhe financiare të menaxhimit të mbetjeve plastike nga buxhetet e bashkive dhe taksapaguesit e thjeshtë drejtpërdrejt te bizneset që i hedhin këto produkte në treg, duke internalizuar kostot mjedisore.
Kostot e pastrimit të mjedisit (mbetje të hedhura paligjshëm): Sipas neneve 8 pika 2 germa c  dhe neni 8  pika 5, prodhuesit duhet të mbulojnë edhe kostot e pastrimit, transportit dhe trajtimit të mbetjeve të skartuara apo të hedhura në mënyrë të paligjshme në hapësirat publike dhe natyrë (littering). Ky detyrim penalizon financiarisht ndotjen dhe nxit pastrimin e shpejtë të mjediseve bregdetare dhe lumore, gjë që ndalon fragmentimin e mbetjeve në mikrogrimca përpara se ato të transportohen drejt deteve, ku kapja ose filtrimi i tyre teknik bëhet i pamundur. Kjo masë krijon një shkallë pasigurie financiare për buxhetet e bizneseve, pasi kostot e pastrimit të ndotjes së paligjshme janë të vështira për t'u parashikuar në mënyrë ekzakte përpara miratimit të metodologjisë specifike të shpërndarjes nga Ministria.
Kostot e sistemit DRS (Deposit Return System): Përcakton që të gjitha kostot që lidhen me ngritjen dhe funksionimin e skemës së kthimit të depozitës duhet të llogariten në mënyrë transparente dhe të mos kalojnë kufijtë e nevojshëm për ofrimin kosto-efektiv të shërbimit. Ky funksion garanton një rrjedhë materiale  të pastër dhe të pandotur nga mbetjet organike, gjë që mundëson riciklimin e vërtetë me cikël të mbyllur dhe redukton ndjeshëm sasinë e mikroplastikës që përfundon në impiantet e trajtimit të ujërave të zeza. Ky rregull synon të parandalojë transferimin e kostove të paarsyeshme administrative apo operative tek konsumatorët finalë, duke shmangur shtrembërimet e tregut, pozitat monopol dhe rritjen artificiale të çmimeve të produkteve bazë.
Detyrimet specifike për pajisjet e peshkimit: Neni 8 pika 8 vendos detyrime specifike dhe të rrepta të EPR-së për prodhuesit dhe importuesit e pajisjeve të peshkimit që përmbajnë plastikë, duke kërkuar arritjen e një norme minimale grumbullimi të diferencuar prej 70% në peshë në porte për riciklim. Ky detyrim synon eliminimin e "rrjetave fantazmë" (ghost gear) të humbura në det, të cilat përveçse vrasin faunën detare, u nënshtrohen forcave të fërkimit nga dallgët dhe kripa, duke u kthyer në një nga burimet kryesore të prodhimit të mikroplastikës primare dhe fibrave sintetike në det. Kjo kërkesë ngarkon sektorin e peshkimit dhe industrinë mbështetëse me kosto logjistike shtesë për ngritjen e impianteve të grumbullimit në zonat portuale dhe menaxhimin e mbetjeve të anijeve të peshkimit. Transpozimi i këtij neni kryhet në mënyrë integrale me Nenin 8 të Direktivës SUP, duke sjellë për herë të parë në Shqipëri skemat moderne të përgjegjësisë prodhuese sipas standardit evropian.

Neni 14 siguron koordinimin e masave me legjislacionin tjetër, veçanërisht në fushën e sigurisë ushqimore, duke garantuar që përdorimi i alternativave të mos cenojë standardet e higjienës dhe sigurisë.
Garanton që implementimi i masave të këtij vendimi dhe përdorimi i alternativave të qëndrueshme të mos cenojë në asnjë rast standardet e higjienës, shëndetit publik dhe sigurisë ushqimore në fuqi në Republikën e Shqipërisë. Ky koordinim siguron që ambalazhet e reja ekologjike ose plastika e ricikluar të mos lëshojnë (migrojnë) kimikate toksike, mbetje mikroplastike apo aditivë brenda ushqimit, duke garantuar mbrojtjen maksimale të shëndetit të konsumatorit final. Në aspektin tregtar, ky nen mbron industrinë e paketimit dhe përpunimit ushqimor nga rreziqet financiare të tërheqjes së produkteve nga tregu për shkak të dëmtimeve të higjienës apo kontaminimeve materiale. Ky koordinim bën lidhjen e detyrueshme midis Direktivës SUP dhe Rregullores së BE-së (KE) 1935/2004 për materialet në kontakt me ushqimin (Food Contact Materials), duke siguruar që tranzicioni i gjelbër të jetë plotësisht i sigurt për popullatën.
 
Neni 15 përcakton institucionet përgjegjëse për zbatimin e vendimit. Bashkitë kanë rol kyç në nivel lokal për grumbullimin e mbetjeve, ndërgjegjësimin dhe monitorimin, ndërsa Agjencia Kombëtare e Mjedisit është përgjegjëse për monitorimin dhe raportimin në nivel kombëtar, si dhe për administrimin e sistemit të informacionit.
Bashkitë ngarkohen me rolin kyç në nivel lokal për organizimin e grumbullimit të diferencuar, inspektimin vendor dhe zbatimin e penaliteteve, ndërsa Agjencia Kombëtare e Mjedisit (AKM) administron sistemin e informacionit, monitorimin e të dhënave dhe raportimin kombëtar. Ky organizim krijon një rrjet solid të monitorimit dhe mbledhjes së të dhënave reale, gjë që ndihmon në matjen e saktë të efikasitetit të masave kombëtare kundër ndotjes plastike dhe gjurmimin e rrjedhave të mbetjeve kritike. Nga pikëpamja administrative, ky nen kërkon rritjen e kapaciteteve njerëzore të institucioneve, investime të reja në sisteme IT për AKM-në për menaxhimin e bazës së të dhënave, si dhe ndarjen e fondeve buxhetore për trajnimin e inspektorëve të bashkive. Ky strukturim institucional plotëson kriteret e monitorimit të kërkuar nga BE-ja për të garantuar zbatimin efektiv të ligjit (enforcement), duke dëshmuar kapacitetet administrative të Shqipërisë për të menaxhuar Kapitullin 27.

Neni 16 përcakton organet përgjegjëse për zbatimin dhe hyrjen në fuqi të vendimit pas publikimit në Fletoren Zyrtare. Ai përcakton afatet e qarta të përshtatjes ekonomike për bizneset, si fillimi i efekteve të zbatimit më 1 korrik 2028, afatet e etiketimit më 1 janar 2028 dhe ato të kuotave të riciklimit në vitin 2030.

Shtojca I përmban listën e detajuar të produkteve plastike njëpërdorimëshe, të ndara sipas kategorive funksionale. Ajo përcakton produktet që i nënshtrohen reduktimit të konsumit, ato që ndalohen në treg, produktet për të cilat vendosen kërkesa teknike, produktet që i nënshtrohen etiketimit, si dhe ato që përfshihen në skemat e përgjegjësisë së zgjeruar të prodhuesit, grumbullimit të diferencuar dhe masave ndërgjegjësuese.

Shtojca II përmban specifikimet teknike të detajuara për etiketimin e produkteve plastike njëpërdorimëshe. Ajo përcakton mënyrën e vendosjes së shënjimeve, madhësinë, dizajnin, ngjyrat dhe përmbajtjen e tyre për kategori të ndryshme produktesh, si pecetat higjienike, pecetat e lagura, produktet e duhanit me filtra dhe gotat e pijeve, me qëllim sigurimin e një informimi të qartë dhe të standardizuar për konsumatorët.

VII. INSTITUCIONET DHE ORGANET QË NGARKOHEN PËR ZBATIMIN E AKTIT

Institucionet përgjegjëse për zbatimin e këtij projektvendimi janë Ministria e Mjedisit, Agjencia Kombëtare e Mjedisit, struktura përgjegjëse për inspektimin në fushën e mjedisit, Drejtoria e Përgjithshme e Doganave dhe bashkitë e Republikës së Shqipërisë.

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Për hartimin e këtij projektvendimi kanë kontribuar Drejtoria e Menaxhimit të Integruar të Mbetjeve dhe Drejtoria e Programimit dhe Harmonizimit të Kuadrit Rregullator. 
Projektvendimi do dërgohet për mendim pranë Ministrisë së Drejtësisë, Ministrisë së Financave, Ministrisë së Bujqësisë dhe Zhvillimit Rural, Ministrisë së Ekonomisë dhe Inovacionit, Ministrit të Shtetit për Sipërmarrjen dhe Klimën e Biznesit, Ministrit të Shtetit për Pushtetin Vendor dhe Inspektoriati Qëndror.

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Projektvendimi bazohet në parimin “ndotësi paguan” dhe është hartuar në përputhje me Planin e Zbatimit të Rregullores (BE) 2025/40 për ambalazhet dhe mbetjet e ambalazheve RSIP, i cili mbulon edhe produktet plastike njëpërdorimëshe. Pjesa më e madhe e kostove të zbatimit u ngarkohet prodhuesve dhe importuesve dhe jo buxhetit të shtetit apo buxheteve vendore. Konkretisht, prodhuesit dhe importuesit mbulojnë:
a. përshtatjen e dizajnit (tapa të lidhura) dhe përmbajtjen e ricikluar në shishet e pijeve (nenet 6 dhe 8);
b. etiketimin e produkteve (neni 7);
c. certifikatat e konformitetit në import, si dhe kthimin e ngarkesave jo konforme me shpenzimet e tyre (neni 9);
d. fushatat e informimit dhe ndërgjegjësimit (neni 10);
e. grumbullimin e diferencuar dhe sistemin e kthimit të depozitës (neni 12);
f. kostot e grumbullimit, transportit, trajtimit dhe pastrimit të mbetjeve të hedhura në mënyrë të paligjshme, nëpërmjet skemave të përgjegjësisë së zgjeruar të prodhuesit (neni 13).

Efektet për buxhetin e shtetit. Efektet buxhetore lidhen vetëm me detyrimet institucionale të nenit 15 dhe fillojnë nga data 1 korrik 2028, kur vendimi fillon efektet e zbatimit. Për këtë arsye, projektvendimi nuk kërkon staf shtesë për zbatimin e këtij projektvendimi.
						


M I N I S T R I


Sofjan JAUPAJ



Relacion shpjegues për projektvendimin “Për përcaktimin e masave, listës së produkteve plastike njëpërdorimëshe të cilat ndalohet të përdoren, të hidhen në treg, të prodhohen ose të importohen, institucionet shtetërore përgjegjëse dhe miratimin e kritereve dhe masave të nevojshme për parandalimin dhe zvogëlimin e ndikimit në mjedis të disa llojeve të produkteve plastike njëpërdorimëshe”.	

